Clăđirea de birouri a salinei din Slănic a început să se fisureze. Un localnic ne-a trimis, în această dimineață, imagini cu respectiva construcție în care muncesc aproximativ 50 de angajați.
Clădirea se află pe strada Cuza Vodă, la nici 150 metri de locul în care, pe 23 noiembrie, s-a produs prima surpare masivă, cea din strada Florilor.
„Pereții au crăpături, a fost afectată și structura de rezistență. Ceea ce este șocant este că, inclusiv la această oră, a început iureșul hărniciei. S-au apucat angajații de treabă. Tencuiesc, repară, dau cu lavabilă peste fisuri, ceea ce se poate vedea și în fotografiile trimise”, ne-a relatat Norica Hâncu, unul dintre proprietarii caselor afectate de alunecări încă din toamna anului trecut.
Vă reamintim, la Slănic situația surpărilor este una extrem de gravă. Dincolo de gospodării întregi grav afectate din cauza alunecărilor, în aprilie, strada 23 August din centrul localității s-a prăbușit pur și simplu. Și la Grădinița nr.1, aflată la aproximativ 200 de m de strada surpată, educatoarele ne-au semnalat faptul că pereții sunt fisurați pe la toate colțurile, tencuiala e căzută, iar structura de rezistență deja instabilă. Asta în condițiile în care, instituția de învățământ unde învață 39 de copii a fost renovată acum un an.